Twee vas wat glo pasiënte se kos steelFoto bloot ter illustrasie. (Foto: Nico Smit/Unsplash) Twee voedselassistente wat by die Letaba-hospitaal in Tzaneen, Limpopo, werk is in hegtenis geneem nadat hulle glo kruideniersware wat vir die hospitaal se pasiënte bedoel was, gesteel het. Die inhegtenisneming volg nadat hulle met sakke kruideniersware betrap is wat uit die hospitaal se stoorkamer verwyder is. Dr. Phophi Ramathuba, LUR vir gesondheid in Limpopo, sê die twee personeellede is Maandagoggend vasgetrek terwyl hulle die hospitaal verlaat het ná ŉ nagskof. “Terwyl die twee op pad uit was, het veiligheidspersoneel by die hek die verdagtes se motor deursoek en op ses pakke kruideniersware in die kattebak afgekom,” sê sy. “Die polisie is dadelik ontbied, waarna die verdagtes in hegtenis geneem is.” Albei staan nou tereg op aanklag van diefstal. Ramathuba het die betrokke veiligheidswagte geloof dat hulle die beweerde misdaad uitgesnuffel het. “Ons departement se begroting word gerek soos dit is, so ons kan nie bekostig dat hulpbronne verlore raak deur die onetiese optrede van personeel nie,” sê sy. Ramathuba het bygevoeg dat onetiese gedrag soos diefstal, bedrog en korrupsie “met woede begroet moet word wanneer sulke gevalle die lig sien”.